《一萼红 赋红梅次郭南湖韵》
明代·陶宗仪

水云乡，又南枝逗煖，绰约汉宫妆。春艳秾分，朱铅浅试，翠袖独倚修篁。

想应道、东风料峭，剪霞彩、零乱补绡裳。勾漏寻真，丹丘授诀，傲睨冰霜。

毕竟孤标还在，纵夭桃繁杏，难侣寒香。玛瑙坡头，珊瑚树底，江南别是风光。

且莫倚、高楼玉管，怕轻盈、飞处误刘郎。依旧小窗，疏影淡月昏黄。

作者简介：（1316—?）元末明初浙江黄岩人，字九成，号南村。元末应试不中。于学问无所不窥。元末避兵，侨寓松江之南村，因以自号。累辞辟举，入明，有司聘为教官。永乐初卒，年八十余。辑有《说郛》、《书史会要》，著《南村诗集》、《辍耕录》。